Humberto Gonzali - Bono, a los que diximos que Francisco Cuesta nun yera quién pa tar nel Muséu de Grandas de Salime, lo que pasó en La Campa Torres danos, tovía más, la razón. Alcuérdome d'una de les disculpes que dieron dende Cultura del Principáu pa perpetrar la cacidada contra José Naveiras. Decíen entós que Pepe el Ferreiro nun catalogara les pieces del muséu que dirixía. Pues miren ustedes colo que nos topamos equí en Xixón. Porque ye que miles de pieces apaecen nel 2009, de lo que nos enteramos agora, tiraes, lliteralmente, nun auténticu zulu d'un bunker de la Campa, qu'amás taba escaecíu. Y entós el responsable de la escavación, y del estáu de les pieces, de la so salvaguarda, y de la so catalogación, yera precisamente Francisco Cuesta. ¿Y esta yera la so carta de presentación?